Directorul maternității Giulești, prof. doctor Ciprian Cristescu, a avut o dispută, duminică noaptea, cu doi polițiști și a ajuns chiar să fie târât pe asfalt de către aceștia, refuzând să se legitimeze. Reprezentanţii Poliţiei Capitalei spun că medicul a coborât din maşina condusă de soţia sa, încercând să o împiedice pe aceasta să efectueze testarea cu etilotestul şi jignindu-i pe poliţişti. Oamenii legii au încercat apoi să îl legitimeze pe medic, dar acesta a refuzat şi, ulterior, au vrut să îl conducă către secţia de poliţie pentru identificare, însă Cristescu s-a opus şi de această dată. Polițistul Marian Godină a publicat o altă înregistrare în care medicul este surprins jignindu-i pe polițiști. Ulterior, Ciprian Cristescu și-a cerut scuze, afirmând că "a fost afectat emoțional".

UPDATE 20.00: Ofițerul șef de schimb al agenților de poliție care l-au amendat pe medicul de la maternitatea Giulești va fi cercetat disciplinar, întrucât nu a întreprins demersuri pentru luarea măsurilor legale, respectiv nu a raportat ierarhic, nu a sesizat unitatea de Parchet competentă incidentul produs în trafic, informează IGPR.

De asemenea, primele rezultate ale verificărilor efectuate de ofițerii Direcției Control Intern a Poliției Române, la nivelul Poliției Capitalei, arată că s-a prefigurat o posibilă faptă de ultraj și s-a întocmit un proces-verbal din oficiu, care va fi înaintat unității de parchet competente.

"Agenții de poliție au raportat ofițerului șef de schimb incidentul produs, atât telefonic, la câteva minute după producerea incidentului, cât și direct, la ieșirea din serviciu, însă ofițerul nu a întreprins demersuri pentru luarea măsurilor legale (nu a raportat ierarhic, nu a sesizat unitatea de parchet competentă), fapt pentru care s-a dispus cercetarea disciplinară a acestuia. Întrucât, din datele prezentate până în acest moment, s-a prefigurat o posibilă faptă de ultraj, s-a întocmit un proces-verbal din oficiu, care va fi înaintat unității de parchet competente", se arată în comunicatul IGPR.

UPDATE 17.15: Medicul Ciprian Cristescu, filmat când era târât pe stradă pentru că a refuzat să se legitimeze şi să îi urmeze pe poliţişti, și-a cerut scuze față de poliţişti pentru că i-a jignit şi aşteaptă rezultatul anchetei declanşate în cazul său, potrivit Mediafax.

"Nu e normal ce am făcut. Am jignit organele, e greşeala mea, mi-am cerut scuze public, sper să le primească şi vedem ce facem în continuare. Regret că am ajuns aşa. Nu mai vreau să comentez ce s-a întâmplat, am copil, am familie, am zis să îmi cer scuze. Nu m-au chemat până acum la poliţie. Aştept procesul verbal. Nu pot eu să ştiu dacă e normal sau nu e normal (să fie târât pe stradă -n.r.), asta va stabili ancheta. Emoţional m-a afectat şi de aceea mi-am cerut scuze. Aştept ancheta. Mie îmi pare rău că am ajuns aici", a declarat medicul Ciprian Cristescu, şeful unei secţii de Obstetrică Ginecologie a Spitalului Paianit Sârbu.

Medicul a fost amendat cu 500 de lei pentru refuzul de legitimare şi adresarea de injurii oamenilor legii, iar IGPR a declanşat o anchetă la nivelul Poliţiei Capitalei în acest caz.

"Au fost aplicate două sancţiuni contravenţionale, respectiv pentru refuzul de legitimare în conformitate cu prevederile art. 2 punctul 31 din legea 61/1991 şi pentru adresarea de expresii jignitoare conform prevederilor articolului 2 , punctul 1 din acelaşi act normativ în cuantum de 500 de lei. Conducerea Poliţiei Capitalei nu a fost informată cu privire la această situaţie şi menţionăm că au fost declanşate verificări cu privire la modul în care au intervenit poliţiştii şi cu privire la modul de raportare a evenimentelor din teren", a declarat, luni, chestorul de poliţie Nicu Dragoş.

UPDATE 17.00: Polițistul Marian Godină a publicat, pe Facebook, o nouă înregistrare cu medicul Ciprian Cristescu, care a fost târât pe stradă pentru că a refuzat să se legitimeze şi să îi urmeze pe poliţişti. În imagini se poate observa cum soţia medicului încearcă să-l calmeze pe acesta, cerându-i să se întoarcă în maşină şi să o lase să sufle în etilotest, moment în care doctorul îi cere femeii să nu dea curs cererii oamenilor legii. Citește mai multe aici!

UPDATE 16,00: Medicul care a fost amendat de polițiștii rutieri în noaptea de duminică spre luni a fost recalcitrant și a refuzat să se legitimeze la cererea acestora, a declarat, luni, chestorul de poliție Nicu Dragoș, adjunct al directorului general al Poliției Capitalei.

"La volan se afla o femeie care a prezentat documentele, solicitându-se verificarea cu aparatul etilotest. Bărbatul care o însoțea a coborât din autoturism, devenind recalcitrant și încercând să împiedice efectuarea testării, adresând injurii celor doi polițiști. I s-a cerut să se legitimeze, dar a refuzat, continuând să profereze injurii și amenințări. Acesta emana o puternică halenă alcoolică", a explicat chestorul Nicu Dragoș.

Potrivit acestuia, polițiștii au încercat să îl verifice pe bărbatul recalcitrant, dar acesta s-a opus.

"La momentul în care s-a ajuns la mașina poliției, femeia a prezentat cartea de identitate a bărbatului și au fost date două sancțiuni contravenționale, respectiv pentru refuzul de legitimare și pentru adresarea de expresii jignitoare, în cuantum de 500 de lei. Conducerea Poliției Capitalei nu a fost informată cu privire la această situație și precizăm că au fost declanșate verificări cu privire la modul în care au intervenit polițiștii și cu privire la modul de raportare a evenimentului din teren", a adăugat oficialul Poliției Capitalei.

Chestorul de poliție a arătat că, în baza legii, orice persoană are obligația de a prezenta documentele de identitate la solicitarea polițiștilor, subliniind că Poliția Capitalei încearcă de fiecare dată să manifeste transparență în întreagă sa activitate și nu tolerează nicio abatere de la litera și spiritul legii. "Orice persoană care încalcă legea va suporta rigorile acesteia", a spus el.

UPDATE 14,50: Ministrul de Interne, Carmen Dan, a anunțat luni că a cerut IGPR să dispună un control la Poliția Capitalei pentru a clarifica și verifica modul în care a fost amendat medicul de la Spitalul Clinic de Obstetrică și Ginecologie Prof. Dr. Panait Sârbu - Maternitatea Giulești.

"Consider că lipsa de explicații generează speculații și opinii neîntemeiate în spațiul public, motiv pentru care aștept concluziile celor de la IGPR", a anunțat Carmen Dan pe Facebook.

UPDATE 13,40: Șeful Poliției Române, chestorul Bogdan Despescu, a dispus un control ca urmare a unui incident în care au fost implicați doi polițiști și un șofer, informează, luni, IGPR.

"În urma apariției în spațiul public a imaginilor în care doi polițiști au legitimat, noaptea trecută, un bărbat, în municipiul București și în urma discuțiilor cu ministrul afacerilor interne, doamna Carmen Dan, șeful Poliției Române, chestor principal de poliție Bogdan Despescu, a dispus un control cu privire la modul de intervenție al polițiștilor, precum și cu privire la raportarea evenimentelor, la nivelul Poliției Capitalei", se arată în comunicat.

De asemenea, IGPR precizează că, până la apariția în mass-media imaginilor, nu s-a făcut nicio sesizare cu privire la acest eveniment.

O anchetă internă se desfășoară în Inspectoratul General al Poliției, după ce doi agenți sunt acuzați că au brutalizat un cunoscut medic, informează B1 Tv.

Directorul maternității Giulești, prof. doctor Ciprian Cristescu, a avut o dispută cu doi polițiști și a ajuns chiar să fie târât pe asfalt de către aceștia.

Incidentul s-a produs în jurul orei 02.25. Cristescu se afla pe scaunul din dreapta, iar mașina era condusă de soția lui. Echipajul de poliție i-a oprit și a constat că femeia nu consumase alcool. El, în schimb, ar fi fost în stare de ebrietate, le-a cerut polițiștilor să se legitimeze și a devenit recalcitrant.

A urmat apoi un scandal în toată regula, iar directorul a ajuns să fie târât pe asfalt de către polițiști.

Ulterior, medicul a fost dus la secția de poliție și amendat cu 500 de lei, pentru că nu a vrut să se legitimeze.

Incidentul a fost filmat, iar clipul a fost postat pe Facebook.

Boureanu este acuzat că a lovit un agent al Poliției Rutiere care se afla în timpul serviciului. Întrebat dacă, pe viitor, într-o situație similară, ar proceda la fel, fostul deputat Boureanu a răspuns că "vorbim după ce se temină procesul pe fond".

Amintim că, acum două luni, fostul deputat Cristian Boureanu a fost implicat într-un incident similar, tot în Municipiul București.

Poliția rutieră a oprit pentru control o mașină în care se afla Boureanu, pe scaunul din dreapta șoferului. Fostul deputat i-ar fi înjurat pe poliţişti, i-ar fi ameninţat şi l-ar lovit pe unul dintre ei. Polițistul a ripostat lovindu-l și el pe Boureanu, iar ulterior fostului deputat i s-a întocmit un dosar penal pentru ultraj.

Boureanu este acum cercetat pentru ultraj, iar iubita lui, care se afla în mașină, este cercetată pentru mărturie mincinoasă.